b'\n_START_ARTICLE_\nIrula\n_START_PARAGRAPH_\nIrula, dravidski narod nastanjen u sjevernim distriktima Tamil Nadua na jugoistoku Indije, napose u d\xc5\xbeunglama nedaleko od grada Madrasa. Svojim jezikom Irule su najsrodniji narodima Tamil i Kanarese. Irule su narod koji se proslavio po poznavanju zmija i smatraju se najboljim poznavaocima zmija na svijetu. Irule \xc5\xbeive od poljoprivrede, i ve\xc4\x87ina hrane potje\xc4\x8de iz njihovih vrtova. Tijekom britanske kolonizacije me\xc4\x91u njima se ra\xc5\xa1irila planta\xc5\xbena agrikultura. Ekonomija im je izvorno temeljena na sakupljanju divlje hrane i lova na sitniju divlja\xc4\x8d. Ri\xc5\xbea zauzela sredi\xc5\xa1nje mjesto ali se me\xc4\x91u izoliranim skupinama jo\xc5\xa1 o\xc4\x8duvala obrada tla po principu posijeci-i-spali, tipi\xc4\x8dno kulturi ki\xc5\xa1nih \xc5\xa1uma. Dio d\xc5\xbeungle predvi\xc4\x91en za vrtove bi se posjekao i zapalio, kako bi se tlo obogatilo hranjivijim sastojcima. Nakon dvije do tri godine, cijela bi se zajednica morala preseliti dalje zbog iscrpljenosti tla, i provesti isti postupak. Treba napomenuti i to da Irule jedu gotovo sve \xc5\xa1to se da pojesti, izuzetak su govedina i bufalo (vodeni bivol), a posebna delicija je gu\xc5\xa1ter viruga. Ku\xc4\x87e Irula tvore malena naselja poznata kao motta, smje\xc5\xa1tena poglavito na brdskim podru\xc4\x8djima, okru\xc5\xbeena poljima, vrtovima, planta\xc5\xbeama ili \xc5\xa1umom. Tipi\xc4\x8dna ku\xc4\x87a je jednosobna, zemljanog poda, u novije vrijeme kamenih zidova, prekrivene limom. Ljudi spavaju na hasurama, koje preko dana stoje namotane po kutovima, a prije ulaska u ku\xc4\x87u uvijek peru svoja stopala. Dru\xc5\xa1tvo Irula je jednostavno i demokratsko, sa organizacijom po klanovima koji se naslje\xc4\x91uju po mu\xc5\xa1koj liniji. Svoju tradicionalnu odje\xc4\x87u vi\xc5\xa1e ne nose, ali se jo\xc5\xa1 o\xc4\x8duvalo tetoviranje, napose po \xc4\x8delu. Od glazbenih instrumenata poznaju flautu i bubanj.'